Guðrún María Skúladóttir starfaði í tíu ár sem fréttaþulur og dagskrárgerðarmaður í Ríkissjónvarpinu og er mörgum eftirminnileg . Núna segist hún vera sest í helgan stein . Þegar blaðamaður innti hana eftir hvað í því fælist sagði hún . „ Ég er í Félagi eldri borgara á Álftanesi , svo syng ég í tveimur kórum , Álftaneskórnum og Kór eldri borgara á Álftanesi “ . Hún er einnig starfandi í Lionsklúbbi en í honum eru 23 konur af Álftanesinu og á sumrin reynir hún að vera sem mest í golfi sem er aðal áhugamálið . „ Svo erum við með húsbíl og reynum að ferðast eins og við getum . Við þurfum ekki að kvarta yfir aðgerðarleysi “ , segir hún brosandi , en maðurinn hennar er Gunndór Isdal Sigurðsson . Guðrún fæddist í Hafnarfirði , en var mikið fyrir norðan á sumrin , þar sem faðir hennar Skúli Guðmundsson var þingmaður Framsóknar í Norðurlandskjördæmi vestra þegar hún var að alast upp . Með tíð og tíma fór hún að vinna hjá Iðnaðar - og viðskiptaráðuneytinu . En þegar hún sá auglýst eftir fréttaþul í Sjónvarpinu árið 1975 , ákvað hún að slá til og sækja um . „ Það vissi enginn í fjölskyldunni að ég hafði sótt um og svo einn daginn birtist ég bara á skjánum “ rifjar hún upp hlæjandi , en þau voru þrjú sem urðu fréttaþulir þetta ár , hún , Guðmundur Ingi Kristjánsson og Elísabet Simsen . Guðrún var í starfinu samhliða vinnunni í ráðuneytinu , en hún mætti í Sjónvarpinu klukkan sex á kvöldin og byrjaði að fara yfir fréttirnar . Fréttatíminn var klukkan 20 og hálftíma síðar var Guðrún laus og gat farið heim . „ Ég á bara góðar minningar um minn tíma hjá Ríkisútvarpinu , kynntist þar mörgu góðu fólki , bæði fréttamönnum og tæknimönnum “ segir hún . Þegar hún er spurð hvernig það hefði verið að verða allt í einu heimsfræg á Íslandi segist hún ekki muna eftir neinu öðru en góðu viðmóti sem þekkt andlit . „ Manni var auðvitað stundum heilsað af ókunnugu fólki en þá heilsaði maður bara tilbaka “ bætir hún við . Guðrún var fréttaþulur í 9 ár og stjórnaði þættinum Sjónvarp næstu viku , í eitt ár , þannig að sjónvarpsferillinn spannaði 10 ár og hún segist enn vera að hitta fólk sem man eftir henni í Sjónvarpinu . „ Eftir þennan tíma hélt ég svo áfram að vinna í ráðuneytinu . Þar var ég deildarstjóri og sinnti ýmsum störfum ; sá um tíma um gjaldskrár hitaveitna og rafveitna , gaf út skírteini vegna löggiltra starfsheita , vann í nokkur ár í vörumerkja - og einkaleyfadeild , vann við að móta vef ráðuneytisins , sá um frágang og birtingu laga og reglugerða og var í nokkur ár ráðherraritari . Guðrún hefur búið á Álftanesi síðan árið 2001 . Hún segist hafa hætt að vinna rúmlega sextug , þar sem hún hafi verið á 95 ára reglunni . En áður hafði hún „ trappað “ sig niður og minnkað smám saman við sig vinnu . Guðrún á tvö börn og 8 ömmustráka , heilt íþróttalið . En hvað myndi hún gera ef hún væri ung í dag , hvaða nám færi hún í ? „ Ef ég væri að byrja uppá nýtt myndi ég væntanlega fara í eitthvað almannatengslatengt nám og velja starf á því sviði “ segir hún að lokum .